b'\n_START_ARTICLE_\nSanna Sillanp\xc3\xa4\xc3\xa4\n_START_PARAGRAPH_\nSanna Riitta Liisa Sillanp\xc3\xa4\xc3\xa4 (s. 15. huhtikuuta 1968) on suomalainen atk-suunnittelija, joka syyllistyi henkirikoksiin.\n_START_SECTION_\nTausta\n_START_PARAGRAPH_\nTaustaltaan tuolloin 30-vuotias Sillanp\xc3\xa4\xc3\xa4 on filosofian maisteri p\xc3\xa4\xc3\xa4aineenaan tietojenk\xc3\xa4sittelytiede. H\xc3\xa4n on toiminut atk-asiantuntijana. Ennest\xc3\xa4\xc3\xa4n Sillanp\xc3\xa4\xc3\xa4ll\xc3\xa4 ei ollut lainkaan rikollista taustaa. Sillanp\xc3\xa4\xc3\xa4 oli el\xc3\xa4inrakas ihminen, joka oli joitain vuosia aiemmin alkanut erist\xc3\xa4yty\xc3\xa4 ihmisist\xc3\xa4. Sillanp\xc3\xa4\xc3\xa4 ei ollut ennen tekoa osoittanut mit\xc3\xa4\xc3\xa4n viitteit\xc3\xa4 v\xc3\xa4kivaltaan.\n_START_SECTION_\nTapahtumat\n_START_PARAGRAPH_\nSillanp\xc3\xa4\xc3\xa4 ampui vuokraamallaan Beretta-puoliautomaattipistoolilla 21. helmikuuta 1999 Helsingin Albertinkadulla Helsinki Shooting Club -ampumakerhon tiloissa kolme miest\xc3\xa4 ja haavoitti yht\xc3\xa4 siten, ett\xc3\xa4 uhrille j\xc3\xa4i ampumisesta elinik\xc3\xa4iset vammat. Yksi paikalla olleista miehist\xc3\xa4 selvisi vahingoittumatta. Surmansa saivat 23-vuotias ampumaradan valvoja, 25-vuotias automaatiomekaanikko ja 37-vuotias autonkuljettaja. _NEWLINE_Poistuessaan ampumaradalta Sillanp\xc3\xa4\xc3\xa4 tokaisi: \xe2\x80\x9dN\xc3\xa4inh\xc3\xa4n opetettiin FBI-akatemiassa\xe2\x80\x9d. H\xc3\xa4n matkusti ase ja panoksia mukanaan tavallisessa reittibussissa Helsingin keskustasta Helsinki-Vantaan lentoasemalle. Lentoasemalla h\xc3\xa4n osti lentolipun ep\xc3\xa4m\xc3\xa4\xc3\xa4r\xc3\xa4isesti \xe2\x80\x9djonnekin p\xc3\xa4in\xe2\x80\x9d. Sillanp\xc3\xa4\xc3\xa4n taskusta l\xc3\xb6ytyi turvatarkastuksessa patruunoita, jotka h\xc3\xa4n selitti muistoksi kuolleesta miehest\xc3\xa4\xc3\xa4n, mutta l\xc3\xb6yd\xc3\xb6st\xc3\xa4 huolimatta h\xc3\xa4net p\xc3\xa4\xc3\xa4stettiin odottamaan lentoaan. _NEWLINE_Sillanp\xc3\xa4\xc3\xa4 saatiin kiinni nelj\xc3\xa4n tunnin kuluttua lentoasemalta h\xc3\xa4nen ollessaan nousemassa Lontooseen l\xc3\xa4htev\xc3\xa4\xc3\xa4n koneeseen. Ennen lentokoneeseen siirtymist\xc3\xa4\xc3\xa4n h\xc3\xa4n oli pudottanut murha-aseen lentoasematerminaalin roskakoriin, josta sen l\xc3\xb6ysi siivooja.\n_START_SECTION_\nTutkinta\n_START_PARAGRAPH_\nOikeudenk\xc3\xa4ynneiss\xc3\xa4 ja kuulusteluissa Sillanp\xc3\xa4\xc3\xa4 ei puhunut juuri mit\xc3\xa4\xc3\xa4n, eik\xc3\xa4 teon motiivi selvinnyt. Selvisi kuitenkin, ett\xc3\xa4 h\xc3\xa4nell\xc3\xa4 oli harhakuvitelmia, joiden mukaan h\xc3\xa4n olisi amerikkalaisen FBI-agentin leski ja kostamassa t\xc3\xa4m\xc3\xa4n kuolemaa. Motiivia etsittiin Salaiset kansiot-sarjasta, johon l\xc3\xb6ytyvi\xc3\xa4 viitteit\xc3\xa4 l\xc3\xb6ytyi Sillanp\xc3\xa4\xc3\xa4n kotoa, mutta vastaavaa tarinan kulkua sarjasta ei l\xc3\xb6ydetty. _NEWLINE_V\xc3\xa4likohtauksesta selvinnyt mies tunnisti Sillanp\xc3\xa4\xc3\xa4n. Ampuma-aseesta l\xc3\xb6ydettiin Sillanp\xc3\xa4\xc3\xa4n sormenj\xc3\xa4ljet. Sillanp\xc3\xa4\xc3\xa4n iholta l\xc3\xb6ytyi ruutij\xc3\xa4\xc3\xa4mi\xc3\xa4. _NEWLINE_Sillanp\xc3\xa4\xc3\xa4 l\xc3\xa4hetettiin 2. kes\xc3\xa4kuuta mielentilatutkimukseen. H\xc3\xa4nen todettiin sairastavan paranoidista skitsofreniaa.\n_START_SECTION_\nSyytteet ja tuomio\n_START_PARAGRAPH_\nHelsingin k\xc3\xa4r\xc3\xa4j\xc3\xa4oikeudessa valtionsyytt\xc3\xa4j\xc3\xa4 Maarit Loimukoski vaati Sillanp\xc3\xa4\xc3\xa4lle vankeusrangaistusta kolmesta t\xc3\xa4ytt\xc3\xa4 ymm\xc3\xa4rryst\xc3\xa4 vailla tehdyst\xc3\xa4 taposta ja kahdesta tapon yrityksest\xc3\xa4. 11. lokakuuta 1999 k\xc3\xa4r\xc3\xa4j\xc3\xa4oikeus totesi Sillanp\xc3\xa4\xc3\xa4n syylliseksi, mutta j\xc3\xa4tti h\xc3\xa4net syyntakeettomana tuomitsematta vankeusrangaistukseen. Sillanp\xc3\xa4\xc3\xa4 tuomittiin maksamaan uhreille korvauksia satojen tuhansien markkojen edest\xc3\xa4._NEWLINE_Loimukoski valitti Helsingin hovioikeuteen, mutta k\xc3\xa4r\xc3\xa4j\xc3\xa4oikeuden p\xc3\xa4\xc3\xa4t\xc3\xb6s pysyi voimassa 10. lokakuuta 2000. Loimukoski perusteli rangaistusvaatimustaan muun muassa sill\xc3\xa4, ett\xc3\xa4 Sillanp\xc3\xa4\xc3\xa4 oli h\xc3\xa4nen mielest\xc3\xa4\xc3\xa4n k\xc3\xa4ytt\xc3\xa4ytynyt suunnitelmallisesti yritt\xc3\xa4ess\xc3\xa4\xc3\xa4n teon j\xc3\xa4lkeen paeta Suomesta. Sillanp\xc3\xa4\xc3\xa4 toimitettiin psykiatriseen hoitoon Niuvanniemen mielisairaalaan.\n_START_SECTION_\nReaktiot\n_START_PARAGRAPH_\nTapauksen j\xc3\xa4lkeen sis\xc3\xa4ministeri\xc3\xb6 vaati kaupallisten ampumaratojen turvallisuuden ja lupaehtojen tarkistamista. Ampumaratojen s\xc3\xa4\xc3\xa4nt\xc3\xb6ihin tuli tiukennuksia.\n_START_SECTION_\nTelevisiosarjat\n_START_PARAGRAPH_\nTelevisiosarjan Kylm\xc3\xa4verisesti sinun ensimm\xc3\xa4isen kauden ensimm\xc3\xa4inen jakso Salainen agentti perustuu Sillanp\xc3\xa4\xc3\xa4n tapaukseen. Sarjaa ja Sillanp\xc3\xa4\xc3\xa4n tapausta on k\xc3\xa4sitelty Metropolia Ammattikorkeakoulun elokuvan ja television koulutusohjelman opinn\xc3\xa4ytety\xc3\xb6ss\xc3\xa4. _NEWLINE_Katastrofin anatomia -sarjan toisen kauden seitsem\xc3\xa4s jakso perustuu Sillanp\xc3\xa4\xc3\xa4n tapaukseen.'